Die bemanning van Nu-Nu wat baie goed gevaar het, met vlnr Phillip Fourie, Johan Burmeister en Gawie Krugel
Die Birkenheaders se maandelikse boothengelkompetisie kon weer plaasvind, met die weer en seetoestande wat vir ‘n slag saamgespeel het. Veral mooi snoeke is ingetrek. Net 3 bote het ingeskryf en ingeweeg, met 'n totale aantal bemanningslede van 10. Nege verskillende spesies is ingeweeg. Die totale aantal vis wat ingeweeg is, is 87 met 'n totale massa van 120.2kg, wat ‘n gemiddeld van 12.02kg per hengelaar beteken het.
Die volledige uitslae is soos volg: Swaarste vis, Johan Burmeister (Snoek - 4.50kg); 2de Swaarste vis, Jean Downing (Snoek - 4.10kg);
Swaarste sak, Johan Burmeister (32.45kg); 2de Swaarste sak, Gawie Krugel (30.4kg);
Swaarste bootgemiddeld, Nu Nu van Johan Burmeister en Gawie Krugel (29.22kg); 2de Swaarste bootgemiddeld, Relêks 2 van Jean Downing (5.23kg); Dame Swaarste sak, Elna van Zyl (7.05kg).
Die 1ste 3 voorlopers in die onderskeie kategorieë is: Bootkampioene - Nu-Nu van Johan Burmeister en Gawie Krugel (84.40kg); Jay-Bee 2 van Piet en Elna van Zyl (41.01kg); Relêks 2 van Jean Downing (39.85kg);
Mans Visvangkampioene - Johan Burmeister (86.70kg); Piet van Zyl (41.15kg); Gawie Krugel (66.25kg).
Dames Visvangkampioen - Elna van Zyl (44.75kg); Dixie Walsh (29.95kg).
Dan het Jean Downing gesorg vir ‘n nuwe klubrekord met sy makriel van 1.55kg.
Die aandfunksie, met 'n bykans vol klubsaal, het baie gesellig verloop, met smaaklike Potjiekos soos wat net Kobus du Toit dit kan maak. Piet van Zyl het namens voorsitter Raymond Rabe, wat met verlof was, agter die Musiekfabriek ingeskuif en homself goed van sy taak gekwyt. Die geselligheid, met hengelprestasies vergete, het tot laataand geduur.